b'\n_START_ARTICLE_\nBarselona\n_START_SECTION_\nKult\xc5\xabra\n_START_PARAGRAPH_\nSenamies\xc4\x8dio branduolys\xc2\xa0\xe2\x80\x93 Gotikinis kvartalas (Barri Gotic), viduram\xc5\xbei\xc5\xb3 gotikos pastat\xc5\xb3 ir ba\xc5\xbeny\xc4\x8di\xc5\xb3 muziejus po atviru dangumi. \xc5\xa0ioje miesto dalyje yra ir P. Pikaso muziejus. Centrin\xc4\x97 Barselonos katedra La Seu\xc2\xa0\xe2\x80\x93 vienas i\xc5\xa1 did\xc5\xbeiausi\xc5\xb3 gotikos statini\xc5\xb3 Ispanijoje. Mieste yra daug \xc4\xafvairi\xc5\xb3 architekt\xc5\xabros ir kult\xc5\xabros paminkl\xc5\xb3\xc2\xa0\xe2\x80\x93 \xc5\xa0v. Eulalijos katedra, \xc4\xaf\xc5\xbeymiojo architekto Antonijaus Gaud\xc5\xbeio neu\xc5\xbebaigta katedra \xc5\xa0v. \xc5\xa0eimynos ba\xc5\xbeny\xc4\x8dia daugiau nei 100 met\xc5\xb3 statoma ba\xc5\xbeny\xc4\x8dia (statoma nuo 1882\xc2\xa0m., planuojama baigti 2026\xc2\xa0m.), \xc5\xa0v. Pauliaus del Kampo ba\xc5\xbeny\xc4\x8dia (X\xe2\x80\x93XIII a.), gotikin\xc4\x97 XIII\xe2\x80\x93XV a. katedra, \xc5\xa0v\xc4\x8d. Betliejaus Mergel\xc4\x97s ba\xc5\xbeny\xc4\x8dia (XVII\xe2\x80\x93XVIII a. barokas), Guelio parkas, moderno architekt\xc5\xabros Katalon\xc5\xb3 muzikos r\xc5\xabmai, \xc5\xa0v. Pauliaus ligonin\xc4\x97 ir kt. \xe2\x80\x8e_NEWLINE_Yra daug muziej\xc5\xb3\xc2\xa0\xe2\x80\x93 istorijos, archeologijos, j\xc5\xabr\xc5\xb3, dail\xc4\x97s men\xc5\xb3 ir kt. Operos ir baleto teatras. Netoliese aik\xc5\xa1t\xc4\x97s ir r\xc5\xabmai\xc2\xa0\xe2\x80\x93 Vyskup\xc5\xb3 r\xc5\xabmai, Generaliteto r\xc5\xabmai, Karali\xc5\xa1koji aik\xc5\xa1t\xc4\x97. J\xc5\xabros pakrant\xc4\x97je\xc2\xa0\xe2\x80\x93 paminklas Kristupui Kolumbui. Mieste labai ry\xc5\xa1ki architekto Antonijaus Gaud\xc5\xbeio (1852\xe2\x80\x931923) \xc4\xaftaka (XIX a. pabaiga).\n_START_SECTION_\nGeografija\n_START_PARAGRAPH_\nBarselona \xc4\xafsik\xc5\xabrusi pa\xc4\x8diuose Ispanijos \xc5\xa1iaur\xc4\x97s rytuose, netoli sienos su Pranc\xc5\xabzija. Miesto pakrantes skalauja Vidur\xc5\xbeemio j\xc5\xabra.\n_START_SECTION_\nIstorija\n_START_PARAGRAPH_\nMiestas \xc4\xafkurtas III a. pr. m. e. Barselonos vietoje nuo seniausi\xc5\xb3 laik\xc5\xb3 buvo gyvenviet\xc4\x97, manoma, kad ten lank\xc4\x97si finikie\xc4\x8diai. 218 m. pr. m. e., prasid\xc4\x97jus Antrajam p\xc5\xabn\xc5\xb3 karui u\xc5\xbe\xc4\x97m\xc4\x97 kartaginie\xc4\x8di\xc5\xb3 paj\xc4\x97gos, vadovaujamos Hamilkaro Barkos. Iki tol \xc5\xa1iaurine p\xc5\xabn\xc5\xb3 teritorij\xc5\xb3 Ispanijoje riba laikyta Ebro up\xc4\x97, apie 150 km pie\xc4\x8diau Barselonos._NEWLINE_I\xc5\xa1 laikotarpio tarp 218 m. pr. m. e. iki I a. pr. m. e. apie Barselonos apylinkes i\xc5\xa1liko ma\xc5\xbeai \xc5\xbeini\xc5\xb3. Nuo Augusto laik\xc5\xb3 \xc4\x8dia buvo Romos kolonija Barcino. Trajano laikais tapo svarbiu prekybos centru. 415 m. miest\xc4\x85 u\xc5\xbe\xc4\x97m\xc4\x97 visigot\xc5\xb3 valdovas Athaulfas, 713 m. \xe2\x80\x93 arab\xc5\xb3 Musa. 813 m. frank\xc5\xb3 Karolio did\xc5\xbeiojo s\xc5\xabnus Liudvikas Pamaldusis Barselon\xc4\x85 padar\xc4\x97 ispan\xc5\xb3 provincijos sostine. 914 m. ir 986 m. v\xc4\x97l buvo atitekusi maurams.\n_START_SECTION_\nBarselona Aragono karalyst\xc4\x97s sud\xc4\x97tyje\n_START_PARAGRAPH_\n1137 m. Barselonos grafas Ramonas Berengeris IV ved\xc4\x97 b\xc5\xabsim\xc4\x85j\xc4\x85 Aragono karalien\xc4\x99 Petronil\xc4\x85. J\xc5\xb3 s\xc5\xabnus Alfonsas II 1162 m. paveld\xc4\x97jo Katalonij\xc4\x85 ir Aragon\xc4\x85, ta\xc4\x8diau \xc5\xa1i\xc5\xb3 teritorij\xc5\xb3 administravimas fakti\xc5\xa1kai i\xc5\xa1liko atskiras. Barselona buvo did\xc5\xbeiausias Katalonijos miestas, keturis kartus gyventojais lenk\xc4\x99s kit\xc4\x85 did\xc5\xbeiausi\xc4\x85 miest\xc4\x85 Giron\xc4\x85, bei svarbus karaliaus pajam\xc5\xb3 \xc5\xa1altinis. 1359 m. prie Barselonos vyko trij\xc5\xb3 dien\xc5\xb3 j\xc5\xabr\xc5\xb3 kautyn\xc4\x97s tarp Kastilijos ir Aragono karali\xc5\xb3.\n_START_SECTION_\nBarselona Ispanijos karalyst\xc4\x97s sud\xc4\x97tyje\n_START_PARAGRAPH_\nFerdinandui I ir Izabelei susisiekim\xc4\x85 su Amerika nukreipus per Sevilij\xc4\x85 ir Kadis\xc4\x85, Barselonos uosto reik\xc5\xa1m\xc4\x97 suma\xc5\xbe\xc4\x97jo._NEWLINE_1617 m. Barselona sukilo prie\xc5\xa1 Ispanij\xc4\x85 ir pasidav\xc4\x97 Pranc\xc5\xabzijos karaliaus Liudviko XIV vald\xc5\xbeiai, bet 1652 m. v\xc4\x97l atiteko Ispanijai. 1697 m., 1714 m. ir 1809\xe2\x80\x931813 m. buvo u\xc5\xbeimtas pranc\xc5\xabz\xc5\xb3. Barselona buvo did\xc5\xbeiausias Ispanijos socializmo ir komunizmo bei katalon\xc5\xb3 separatizmo centras.\n_START_SECTION_\nXVIII-XIX am\xc5\xbeius\n_START_PARAGRAPH_\n1835, 1836, 1840, 1843, 1856, 1909, 1920, 1930 m. \xc4\x8dia vyko sukilimai ir revoliucijos. 1888 ir 1929 m. Barselonoje vyko Pasaulin\xc4\x97 paroda.\n_START_SECTION_\nSportas\n_START_PARAGRAPH_\n1992 m. Barselonoje vyko XXV vasaros olimpin\xc4\x97s \xc5\xbeaidyn\xc4\x97s.'